Vandet steg og steg | Midtsyd | Ugeavisen.dk
Du er her: Forside - Midtsyd - Bæredygtighed er fremtiden hos Nielsens Bageri
Du er her: Forside - Midtsyd - Vandet steg og steg
Eva og Hans Kragh fra Toftlund fyldte 300 sandsække til at lægge ud ved deres sommerhus under stormfloden i sidste uge. Foto: Lars Fahrendorff
07. januar 2019 kl. 09:42
Ved stormfloden i sidste uge var der mange sommerhusejere, der var nervøse for at få vand ind i husene. Nogle af dem, der fyldte og slæbte sandsække var fra det midtsønderjyske.
Toftlund - Kastrup: Det er ikke sjovt at sidde og se bundpæle forsvinde under vandet, der stille og roligt nærmer sig sommerhuset, når det eneste, man kan gøre, er at vente på, at vandet holder op med at stige.
Det var situationen for Eva og Hans Kragh i Toftlund, der har sommerhus på østkysten.
- Vandet kom stille og roligt, så det lignede jo ikke det, vi forstår ved en stormflod. Dog var det underligt at se bundpælene forsvinde under vandet, der nærmede sig vort sommerhus, fortæller Hans krag.
Han og hustruen Eva var taget til sommerhuset - dels for at aflæse vandmåleren - dels på grund af meldingen om stormflod, og de to Toftlundere kom på arbejde, for de skulle i gang med at fylde sandsække for at sikre sommerhuset mod vandmasserne.
- Det var hårdt, og vi havde da ikke regnet med, at vandet ville nå op til vort hus. Det kunne vi så så hurtigt se, at det kunne ske, for Eva holdt løbende øje med de meldinger, der kom ind, og de passede bare, fortæller Hans Kragh.
Vandet nåede 166 cm over normal vandstand, og det gjorde lige akkurat, at Eva og Hans Kragh undgik vand i huset.
Ved sidste stormflod for to år siden steg vandet til 175 cm over normal vandstand, men da fik parret leveret fyldte sandsække, og der var lagt en watertube ud, så også den gang var de heldige.
- Vi er nu blevet enige om at lave en permanent løsning ved sommerhuset, når det bliver lidt lunere i luften, for vi bliver jo ældre og kan ikke holde til at fylde og slæbe sandsække mere, fortæller Hans Krag. Parret fik endda hævet huset i forbindelse med en renovering for nogle år siden, men sommerhuset ligger stadig lavt, fortæller han.
Laila og Henriks hus ligger højt
Også Laila og Henrik Kudsk fra Kastrup ved Gram var i Kelstrup ved deres sommerhus lige efter nytår.
- Vi var forberedt på højvande, men vi havde da ikke troet, at det ville blive så voldsomt, fortæller Henrik Kudsk.
Han og hustruen var dog ikke nervøse for at få vand ind, for deres sommerhus ligger højt.
- Vi har hævet huset, og i forvejen lå det højt, så vi var slet ikke bekymrede, selvom vandet steg og steg. Vi var dog kørt ned til sommerhuset på grund af faren for stormflod, fortæller han.
Parret behøvede dog ikke at fylde sandsække og lægge ud, for da vandstanden nåede 166 over normal vandstand, begyndte vandet at trække sig tilbage.